ความสำเร็จด้านการเงิน ของลิเวอร์พูล
ฟุตบอลพรีเมียร์ลีกฤดูกาล 2018-2019 ปิดฉากลงไปแล้ว โดยแชมป์ ได้แก่ แมนเชสเตอร์ซิตี้ รองแชมป์ ได้แก่ ลิเวอร์พูล สำหรับลิเวอร์พูลนั้น ในแง่ของถ้วยรางวัลพวกเขาอาจจะผิดหวัง แต่ในแง่ของความก้าวหน้าในมูลค่าของสโมสร ต้องบอกว่าสโมสรกำลังเดินทางถูกทาง ทำไมถึงเป็นแบบนั้น ลงทุนแมนจะเล่าให้ฟัง
13 พ.ค. 2562

ความสำเร็จด้านการเงิน ของลิเวอร์พูล / โดย ลงทุนแมน
ฟุตบอลพรีเมียร์ลีกฤดูกาล 2018/19 ปิดฉากลงไปแล้ว
โดยแชมป์ ได้แก่ แมนเชสเตอร์ซิตี้
รองแชมป์ ได้แก่ ลิเวอร์พูล
สำหรับลิเวอร์พูลนั้น ในแง่ของถ้วยรางวัลพวกเขาอาจจะผิดหวัง
แต่ในแง่ของความก้าวหน้าในมูลค่าของสโมสร
ต้องบอกว่าสโมสรกำลังเดินมาถูกทาง
ทำไมถึงเป็นแบบนั้น ลงทุนแมนจะเล่าให้ฟัง
ฤดูกาล 2018/19 ลิเวอร์พูลลงแข่งไป 38 นัด
ชนะ 30 นัด เสมอ 7 นัด แพ้ 1 นัด ได้ 97 คะแนน
ฤดูกาล 2017/18 ลิเวอร์พูลลงแข่งไป 38 นัด
ชนะ 21 นัด เสมอ 12 นัด แพ้ 5 นัด ได้ 75 คะแนน
ดูจากสถิติ น่าจะพอบอกได้ว่า ผลงานในสนามของลิเวอร์พูลนั้น ดีขึ้นจากฤดูกาลที่แล้วอย่างชัดเจน
ขณะที่เงินรางวัลที่ลิเวอร์พูลได้สำหรับรองแชมป์พรีเมียร์ลีกฤดูกาล 2018/19 อยู่ที่ประมาณ 1,500 ล้านบาท
นับตั้งแต่ฟุตบอลพรีเมียร์ลีกก่อตั้งมาในปี 1992 ทีมที่เป็นแชมป์จะมีคะแนนเฉลี่ยเท่ากับ 87 คะแนน และลิเวอร์พูลเป็นทีมแรกที่ทำคะแนนได้เลย 90 คะแนนแล้วไม่ได้แชมป์
ขณะที่ทีมที่ทำคะแนนมากที่สุดก็คือ แมนเชสเตอร์ซิตี้ที่ได้ 100 คะแนนในฤดูกาล 2017/18
สำหรับผลงานในฟุตบอลยูฟ่าแชมเปียนส์ลีก สโมสรลิเวอร์พูลเข้ารอบชิงชนะเลิศถึง 2 ปีติดต่อกันคือ ในฤดูกาล 2017/18 และฤดูกาล 2018/19
แม้ว่าปีที่แล้วลิเวอร์พูลจะแพ้รีล มาดริดไป 1-3 แต่เงินรางวัลรวมที่สโมสรทำได้ทั้งหมดมีมูลค่าถึง 3,000 ล้านบาท
ผลงานของลิเวอร์พูลที่ดีอย่างต่อเนื่อง จึงทำให้มูลค่าของสโมสรเพิ่มขึ้นในช่วงที่ผ่านมา
ปี 2017 มูลค่าของสโมสร 47,700 ล้านบาท
ปี 2018 มูลค่าของสโมสร 62,200 ล้านบาท
ขณะที่ในฤดูกาล 2017/18 แม้สโมสรจะซื้อตัวผู้เล่นสำคัญๆ หลายคนเข้ามาเสริมอย่าง เวอร์จิล ฟาน ไดจ์ค และ โมฮาเหม็ด ซาลาห์ แต่สโมสรก็สามารถขายฟิลิปเป้ คูตินโญ่ไปให้สโมสรบาร์เซโลนาด้วยค่าตัวกว่า 5,165 ล้านบาท
จึงทำให้ฤดูกาล 2017/18 ลิเวอร์พูลมีกำไรจากการซื้อขายผู้เล่นมากกว่า 700 ล้านบาท
รายได้จากการขายผู้เล่นออกไป 6,904 ล้านบาท
รายจ่ายจากการซื้อผู้เล่นเข้ามา 6,170 ล้านบาท
ผลงานที่ดีต่อเนื่องและการซื้อขายตัวผู้เล่นที่ได้กำไร จึงทำให้ผลประกอบการของสโมสรเติบโตอย่างเห็นได้ชัด
รายได้และกำไรของสโมสรลิเวอร์พูล
ปี 2016 รายได้ 13,244 ล้านบาท ขาดทุน 932 ล้านบาท (มีการต่อเติมสนาม ฝั่งอัฒจันทร์เมนสแตนด์)
ปี 2017 รายได้ 16,016 ล้านบาท กำไร 1,716 ล้านบาท
ปี 2018 รายได้ 18,655 ล้านบาท กำไร 4,346 ล้านบาท
อย่างไรก็ตาม ภารกิจของลิเวอร์พูลในฤดูกาลนี้ยังไม่จบเสียทีเดียว
เพราะพวกเขายังมีอีกหนึ่งนัดสำคัญคือ รอบชิงชนะเลิศฟุตบอลยูฟ่าแชมเปียนส์ลีก ในวันที่ 1 มิถุนายน 2019 กับทีมร่วมลีกอย่าง ท็อตแนม ฮ็อตสเปอร์
และไม่ว่าผลการแข่งขันจะออกมาแบบไหน
เชื่อว่าแฟนบอลลิเวอร์พูลก็คงจะมีความสุขกับทีมตัวเองในฤดูกาลนี้
แน่นอนว่าทุกคนมักจดจำกับคนที่เป็นแชมป์ เพราะแชมป์เป็นสัญลักษณ์ของความสำเร็จ
แต่สำหรับคนที่ไม่ได้แชมป์ อาจไม่เสมอไปที่ต้องหมายความถึง ความล้มเหลว
ท้ายที่สุดแล้ว แฟนบอลลิเวอร์พูลอาจจะรู้สึกเสียดายที่ทีมตนเองไม่ได้แชมป์พรีเมียร์ลีก
แต่เชื่อว่า พวกเขาหลายคนคงไม่เสียใจที่ทีมรักของพวกเขา ก้าวมาจนมีวันนี้..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-
-
-
-
-